CELEX: 32016D2133
Language: sl
Date: 2016-12-05 00:00:00
Title: Izvedbeni sklep Komisije (EU) 2016/2133 z dne 5. decembra 2016 o ustavitvi protidampinškega postopka v zvezi z uvozom nekaterih manganovih oksidov s poreklom iz Brazilije, Gruzije, Indije in Mehike

6.12.2016   
            
            
               SL
            
            
               Uradni list Evropske unije
            
            
               L 331/12
            
         IZVEDBENI SKLEP KOMISIJE (EU) 2016/2133
   z dne 5. decembra 2016
   o ustavitvi protidampinškega postopka v zvezi z uvozom nekaterih manganovih oksidov s poreklom iz Brazilije, Gruzije, Indije in Mehike
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1), in zlasti člena 9 Uredbe,
   ob upoštevanju naslednjega:
   A.   POSTOPEK
   
   
      Začetek
   
   
               (1)
            
            
               Evropska komisija („Komisija“) je 17. decembra 2015 na podlagi člena 5 Uredbe Sveta (ES) št. 1225/2009 (2) („osnovna uredba“) začela protidampinško preiskavo v zvezi z uvozom nekaterih manganovih oksidov s poreklom iz Brazilije, Gruzije, Indije in Mehike („zadevne države“) v Unijo. Obvestilo o začetku je objavila v Uradnem listu Evropske unije
                   (3) („obvestilo o začetku“).
            
         
               (2)
            
            
               Komisija je preiskavo začela na podlagi pritožbe, ki jo je 20. novembra 2015 vložila družba Erachem Comilog SPRL („pritožnik“), ki je edina proizvajalka nekaterih manganovih oksidov v Uniji in torej predstavlja 100 % celotne proizvodnje Unije nekaterih manganovih oksidov. Pritožba je vsebovala dokaze o dampingu in znatni škodi, ki je zaradi tega nastala, kar je zadostovalo za začetek preiskave.
            
         
               (3)
            
            
               Komisija je obvestila pritožnika, uporabnike in uvoznike, znane proizvajalce izvoznike v zadevnih državah ter združenja, za katera je znano, da jih to zadeva, o začetku preiskave in jih povabila k sodelovanju. Zainteresirane strani so imele možnost, da pisno predstavijo svoja stališča in da v roku, ki je določen v obvestilu o začetku, zahtevajo zaslišanje.
            
         
               (4)
            
            
               Pritožnik, proizvajalci izvozniki iz zadevnih držav, uvozniki in trgovci so izrazili svoja stališča. Vsem zainteresiranim stranem, ki so zahtevale zaslišanje in dokazale, da zanj obstajajo posebni razlogi, je bilo zaslišanje odobreno.
            
         B.   UMIK PRITOŽBE IN USTAVITEV POSTOPKA
   
   
               (5)
            
            
               Pritožnik je z dopisom, naslovljenim na Komisijo, z dne 6. septembra 2016 umaknil svojo pritožbo. V skladu s členom 9 osnovne uredbe se postopek lahko ustavi, če se pritožba umakne, razen če taka ustavitev ne bi bila v interesu Unije.
            
         
               (6)
            
            
               V preiskavi ni bilo ugotovljeno, da taka ustavitev ne bi bila v interesu Unije. Komisija zato meni, da bi bilo ta postopek treba ustaviti.
            
         
               (7)
            
            
               Zainteresirane strani so bile o tem obveščene in so imele možnost predložiti pripombe. Nobena zainteresirana stran ni ugovarjala ustavitvi postopka.
            
         
               (8)
            
            
               Komisija zato ugotavlja, da bi bilo treba protidampinški postopek v zvezi z uvozom nekaterih manganovih oksidov s poreklom iz Brazilije, Gruzije, Indije in Mehike ustaviti brez uvedbe ukrepov.
            
         
               (9)
            
            
               Ta sklep je v skladu z mnenjem odbora, ustanovljenega s členom 15(1) Uredbe (EU) 2016/1036 –
            
         SPREJELA NASLEDNJI SKLEP:
   Člen 1
   Protidampinški postopek v zvezi z uvozom v Unijo manganovih oksidov (kemijska formula: MnO) s čistočo mangana najmanj 50 mas. %, vendar manj kot 77 mas. %, računano na neto maso, s poreklom iz Brazilije, Gruzije, Indije in Mehike, ki se trenutno uvrščajo pod oznaki KN ex 2820 90 90 in ex 2602 00 00, se ustavi.
   Člen 2
   Ta sklep začne veljati dan po objavi v Uradnem listu Evropske unije.
   
      V Bruslju, 5. decembra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 176, 30.6.2016, str. 21.
   
      (2)  Uredbo Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (UL L 343, 22.12.2009, str. 51), je 20. julija 2016 nadomestila Uredba (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (UL L 176, 30.6.2016, str. 21).
   
      (3)  UL C 421, 17.12.2015, str. 13.